**Szarvasgede Község Önkormányzata**

**Képviselő-testületének**

**2. számú nyílt ülés**

**J E G Y Z Ő K Ö N Y V E**

**Készült**:Szarvasgede Község Önkormányzata Képviselő-testületének 2024. január 25-én

megtartott nyilvános testületi üléséről.

**N a p i r e n d**:

1./ Javaslat a Szarvasgedei Csicsergő Óvoda alapító okiratának módosítására

**Előterjesztő**: Kovács Ottó Béla polgármester *3/2024.(I.25.) határozat*

2./ Javaslat a Szarvasgedei Csicsergő Óvoda óvodavezetői (magasabb vezetői) álláshelyére pályázat ismételt kiírására *4/2024.(I.25.) határozat*

**Előterjesztő**: dr. Horkai-Tóth Gabriella jegyző

3./ Javaslat Szarvasgede Község Önkormányzata Képviselő-testülete 2024. évi munkatervére

**Előterjesztő**: Kovács Ottó Béla polgármester *5/2024.(I.25.) határozat*

4./ Javaslat Szarvasgede Község Önkormányzata 2024. évi közbeszerzési tervére

**Előterjesztő**: Kovács Ottó Béla polgármester *6/2024.(I.25.) határozat*

5./ Javaslat a polgármester 2024. évi szabadsága ütemezésének jóváhagyására

**Előterjesztő**: Kovács Ottó Béla polgármester *7/2024.(I.25.) határozat*

6./Egyebek

a) Támogatási megállapodás kötése a Silvestris & Szilas Gyógynövényfeldolgozó Kft-vel

*8/2024.(I.25.) határozat*

**Szarvasgede Község Önkormányzata**

**Képviselő-testületének**

**2. számú nyílt ülés**

**J E G Y Z Ő K Ö N Y V E**

**Készült**:Szarvasgede Község Önkormányzata Képviselő-testületének 2024. január 25-én

 megtartott nyilvános testületi üléséről.

**Testületi ülés helye**: Községháza

Szarvasgede, Kossuth L. út 119.

**Jelen vannak:**Kovács Ottó Béla polgármester, Pilinyi Zoltán alpolgármester, Bukovinszki Arnoldné, Divald Szabolcs, Kakukné Opre Mária önkormányzati képviselők

**Tanácskozási joggal**: dr. Horkai-Tóth Gabriella jegyző

**Jegyzőkönyvvezető:** Varga Anita ügyintéző

Kovács Ottó Béla polgármester megállapítja, hogy az 5 fős testületből 5 fő jelen van, az ülés határozatképes, az ülést megnyitja.

A képviselő-testület az ülés napirendjére tett javaslatot elfogadja, így az ülés napirendje a következő:

**N a p i r e n d**:

1./ Javaslat a Szarvasgedei Csicsergő Óvoda alapító okiratának módosítására

2./ Javaslat a Szarvasgedei Csicsergő Óvoda óvodavezetői (magasabb vezetői) álláshelyére pályázat ismételt kiírására

3./ Javaslat Szarvasgede Község Önkormányzata Képviselő-testülete 2024. évi munkatervére

4./ Javaslat Szarvasgede Község Önkormányzata 2024. évi közbeszerzési tervére

5./ Javaslat a polgármester 2024. évi szabadsága ütemezésének jóváhagyására

6./Egyebek

a) Támogatási megállapodás kötése a Silvestris & Szilas Gyógynövényfeldolgozó Kft-vel

**I. NAPIREND:**

**Javaslat a Szarvasgedei Csicsergő Óvoda alapító okiratának módosítására**

*(előterjesztés, határozati javaslat a jegyzőkönyvhöz csatolva)*

**Kovács Ottó Béla polgármester**: Megkérem Jegyző Asszonyt a napirendi pont ismertetésére.

**dr. Horkai-Tóth Gabriella jegyző**: Két ok miatt kell módosítani az Alapító Okiratot, ugyanis most január 1-től a pedagógusok új életpályájáról szóló törvény alapján köznevelési foglalkoztatotti jogviszonyba kell kerülnie mind az óvodapedagógusoknak, mind pedig a nevelési-oktatási munkát segítő munkatársaknak is. Ugyanígy változik a költségvetési szerv vezetőjének a megbízási rendje is.

A képviselők részéről kérdés, észrevétel nem hangzott el, a polgármester szavazásra bocsátja a javaslat elfogadását.

A képviselő-testület 5 igen szavazattal, ellenszavazat, tartózkodás nélkül, egyhangúlag elfogadja a javaslatot és az alábbi határozatot hozza:

**3/2024.(I.25.) Képviselő-testületi határozat**

Szarvasgede Község Önkormányzata Képviselő-testülete a Szarvasgedei Csicsergő Óvodaalapító okiratát a mellékelt tartalommal módosítja és a csatolt módosító okiratot és egységes szerkezetbe foglalt alapító okiratot a törzskönyvi bejegyzés napjával történő hatályba lépéssel jóváhagyja.

A Képviselő-testület ezzel egyidejűleg a 2013. augusztus 7-én kelt - 2014. február 27-én, 2015. január 1-jén és 2023. május 22-én kelt kiegészítéssekkel módosított - alapító okiratot hatályon kívül helyezi.

**Felelős:** Kovács Ottó Béla polgármester

**Határidő**: azonnal

**II. NAPIREND:**

**Javaslat a Szarvasgedei Csicsergő Óvoda óvodavezetői (magasabb vezetői) álláshelyére pályázat ismételt kiírására**

*(előterjesztés, határozati javaslat a jegyzőkönyvhöz csatolva)*

**Kovács Ottó Béla polgármester**: Javaslom a Szarvasgedei Csicsergő Óvoda óvodavezetői (magasabb vezetői) álláshelyére pályázat ismételt kiírását.

A képviselők részéről kérdés, észrevétel nem hangzott el, a polgármester szavazásra bocsátja a javaslat elfogadását.

A képviselő-testület 5 igen szavazattal, ellenszavazat, tartózkodás nélkül, egyhangúlag elfogadja a javaslatot és az alábbi határozatot hozza:

**4/2024.(I.25.) Képviselő-testületi határozat**

Szarvasgede Község Önkormányzatának Képviselő-testülete a Púétv. alapján pályázatot hirdet a Szarvasgedei Csicsergő Óvoda igazgató munkakör betöltésére

**Tevékenységi kör (ellátandó feladatok):**   Az intézmény tevékenységi körébe tartozó feladatok vezetői irányítása, különös tekintettel a nemzeti köznevelésről szóló 2011. évi CXC. törvényben (a továbbiakban: Nkt.), a nevelési-oktatási intézmények működéséről és a köznevelési intézmények névhasználatáról szóló 20/2012.(VIII.31.) EMMI rendeletben, valamint az államháztartásról szóló 2011. évi CXCV. törvényben és annak végrehajtásáról szóló 368/2011. (XII.31.) Korm. rendeletben foglaltakra. Az óvodavezető feladata az intézmény irányítása, szakszerű és törvényes működésének megszervezése, a pénzeszközökkel való ésszerű, célszerű, takarékos gazdálkodás, az óvodáskorú gyermekek oktatásának-nevelésének megszervezése, az intézmény gazdálkodásával kapcsolatos feladatokat ellátó Palotási Közös Önkormányzati Hivatallal való folyamatos együttműködés. Az intézmény alkalmazottai felett a munkáltatói jogkör gyakorlása.

**Betöltendő állás szakmacsoportja:**  köznevelés

**Betöltendő állás munkakörének szakterülete (munkakörcsalád):**  Emberi erőforrási/oktatási, képzési

**Betöltendő állás jogviszonya:**  Köznevelési foglalkoztatotti jogviszony

**Foglalkoztatás időtartama, munkaideje, munkarendje, formája:**
Határozott idő - 5 évre szóló vezetői megbízás, 40 óra, teljes munkaidő (heti 40 óra), Teljes munkaidő

**Munkavégzés helye:**  Szarvasgede

**Álláshirdető szervezet bemutatása:**  Egycsoportos óvoda, SNI gyermekek ellátása

**A munkáltatóval, állással kapcsolatos egyéb lényeges információ (pl. jogviszony létesítés feltételei; próbaidő; illetmény/fizetés, speciális adatvédelmi tájékoztatás, szervezet honlap címe stb.):**  Illetmény: 2023. évi LII. törvény (Púétv.), 401/2023. (VIII.30.) Korm. rendelet alapján, igazgatói megbízási díj, esélyteremtési illetményrész.

**Feltételek, előnyök**

***Pályázati feltételek***

**Jogállásból fakadó jogszabályi követelmények:**

  Büntetlen előélet

  Cselekvőképesség

  Magyar állampolgárság, vagy külön jogszabály szerint a szabad mozgás és tartózkodás jogával rendelkező személy, illetve bevándorolt vagy letelepedett

**Elvárt végzettség/képesítés:**

  6. Felsőfokú végzettséghez kötött szakképesítés alapképzés (Bsc vagy BA), Óvodapedagógusok képzése, Óvodapedagógus, továbbá pedagógus szakvizsga keretében szerzett intézményvezetői szakképzettség

**Elvárt szakmai tapasztalat időtartama (év):**  3

**Elvárt vezetői tapasztalat időtartama (év):**  0

**Járművezetői engedély kategória:**  B

***Pályázat elbírálása során előnyt jelent***

**A pályázat elbírálása során előnyt jelent a szakmai tapasztalat?:**  Igen

**A pályázat elbírálása során előnyt jelent a vezetői tapasztalat?:**  Igen

**Egyéb pályázati előnyök: -**

**A pályázat részeként benyújtandó igazolások, alátámasztó dokumentumok:**

  részletes szakmai önéletrajz

  vezetői program

  szakmai gyakorlat hitelt érdemlő igazolása

  végzettséget, szakképesítést igazoló okiratok másolata

 legalább három év pedagógus-munkakörben, vagy heti tíz tanóra vagy foglalkozás megtartására vonatkozó óraadói megbízás ellátása során szerzett szakmai gyakorlat igazolása

hatósági bizonyítvány benyújtása, amellyel a pályázó igazolja, hogy büntetlen előéletű, a pedagógusok új életpályájáról szóló [2023. évi LII. törvény (a továbbiakban: Púétv.) 27. §](https://njt.hu/jogszabaly/2023-52-00-00)-a szerinti kizáró feltételek nem állnak fenn vele szemben, nem áll olyan foglalkozástól eltiltás hatálya alatt, amely a köznevelési foglalkoztatotti jogviszony létesítését nem teszi lehetővé.

 a pályázó nyilatkozata arról, hogy nem áll fenn vele szemben a Púétv. szerinti összeférhetetlenség

  a pályázó nyilatkozata arról, hogy a személyes meghallgatása, valamint a pályázatának elbírálása a képviselő-testület nyilvános ülésén történhet-e, vagy kéri a zárt ülés tartását

**A pályázat benyújtásának határideje:**  2024. 03. 06. 00:00

**A pályázat elbírálásának módja:**  A pályázat elbírálására a Púétv.-ben, valamint a 403/2013.(VIII.30.) Korm. rendeletben meghatározott határidők figyelembevételével kerül sor. A vezetői megbízásról Szarvasgede Község Önkormányzatának Képviselő-testülete dönt. A képviselő-testület fenntartja magának a jogot, hogy a pályázati eljárást eredménytelennek nyilvánítsa.

**A pályázat elbírálásának határideje:**  2024. 03. 31. 00:00

**A pályázati kiírás további közzétételének helye:**  www.szarvasgede.hu

**Állás tervezett betöltésének időpontja:**  elbírálást követően azonnal

**Publikálás tervezett időpontja:**  2024.02.05.

**Felelős:** dr. Horkai-Tóth Gabriella jegyző

**Határidő:** értelemszerűen

**III. NAPIREND:**

**Javaslat Szarvasgede Község Önkormányzata Képviselő-testülete 2024. évi munkatervére**

*(munkaterv a jegyzőkönyvhöz csatolva)*

**Kovács Ottó Béla polgármester:** A munkatervünk a kötelező napirendeket tartalmazza, mely év közben kiegészül az aktuális témákkal.

A képviselők részéről kérdés, észrevétel nem hangzott el, a polgármester szavazásra bocsátja a javaslat elfogadását.

A képviselő-testület 5 igen szavazattal, ellenszavazat, tartózkodás nélkül, egyhangúlag elfogadja a javaslatot és az alábbi határozatot hozza:

**5/2024.(I.25.) Képviselő-testületi határozat**

Szarvasgede Község Önkormányzata Képviselő-testülete a 2024. évi munkatervét elfogadja.

**Felelős:**Kovács Ottó Béla polgármester

**Határidő:** értelemszerűen

**IV. NAPIREND:**

**Javaslat Szarvasgede Község Önkormányzata 2024. évi közbeszerzési tervére**

*(előterjesztés, határozati javaslat a jegyzőkönyvhöz csatolva)*

**Kovács Ottó Béla polgármester:** Az éves közbeszerzési tervet minden évben el kell készíteni, Jelenleg nincs olyan pályázat, ami közbeszerzés alá tartozna, ezért nullásan javasoljuk a közbeszerzési tervet elfogadni.

A képviselők részéről kérdés, észrevétel nem hangzott el, a polgármester szavazásra bocsátja a javaslat elfogadását.

A képviselő-testület 5 igen szavazattal, ellenszavazat, tartózkodás nélkül, egyhangúlag elfogadja a javaslatot és az alábbi határozatot hozza:

**6/2024.(I.25.) Képviselő-testületi határozat**

Szarvasgede Község Önkormányzata Képviselő-testülete a 2024. évi közbeszerzési tervét a melléklet tartalommal elfogadja.

**Felelős**: Kovács Ottó Béla polgármester

**Határidő**: értelemszerűen

**V. NAPIREND:**

**Javaslat a polgármester 2024. évi szabadsága ütemezésének jóváhagyására**

*(előterjesztés, határozati javaslat a jegyzőkönyvhöz csatolva)*

**Kovács Ottó Béla polgármester:** Kérem a határozati javaslat szerint a szabadság ütemezésének jóváhagyását.

A képviselők részéről kérdés, észrevétel nem hangzott el, a polgármester szavazásra bocsátja a javaslat elfogadását.

A képviselő-testület 5 igen szavazattal, ellenszavazat, tartózkodás nélkül, egyhangúlag elfogadja a javaslatot és az alábbi határozatot hozza:

**7/2024.(I.25.) Képviselő-testületi határozat**

Szarvasgede Község Önkormányzatának Képviselő-testülete - a polgármester előterjesztésében foglaltak figyelembe vételével - A közszolgálati tisztviselőkről szóló 2011. évi CXCIX. törvény 225/C. § (2) bekezdésében meghatározott jogkörében eljárva Kovács Ottó Béla polgármester 2024. évi 80 munkanap szabadsága alábbiak szerinti ütemezését jóváhagyja azzal, hogy az ütemezéstől eltérően csak előre nem látható, rendkívüli esetben, vagy az igénybevételt megelőzően legkésőbb 15 nappal megtett előzetes bejelentést követően vehető igénybe a szabadság:

2024. január 2-3: 2 munkanap

2024. január 4-31: 20 munkanap

2024. február 12-16: 5 munkanap

2024. február 27-29: 3 munkanap

2024. március 18-22: 5 munkanap

2024. április 8-12: 5 munkanap

2024. május 6-10: 5 munkanap

2024. május 27-31: 5 munkanap

2024. június 17-21: 5 munkanap

2024. július 1-12: 10 munkanap

2024. július 22-27: 5 munkanap

2024. augusztus 5-9: 5 munkanap

2024. szeptember 9-13: 5 munkanap

A Képviselő-testület felkéri a jegyzőt a polgármester szabadság-nyilvántartásának vezetésére.

**Felelős**: Kovács Ottó Béla polgármester; dr. Horkai-Tóth Gabriella jegyző

**Határidő**: folyamatos

**VI. Egyebek:**

**a) Támogatási megállapodás kötése a Silvestris & Szilas Gyógynövényfeldolgozó Kft-vel**

*(megállapodás tervezet a jegyzőkönyvhöz csatolva)*

**Kovács Ottó Béla polgármester**: A Silvestris Kft-vel megkötött megállapodás lényege, hogy a Silvestris Kft. vállalja, hogy 2024. évre összesen 22.072.343,- Ft összegű iparűzési adót fizet kettő részletben. Az előrejelzések szerint ez nem fog megtörténni, a tavalyi év a kevésbé nyereséges évek közé tartozik. Amennyiben ez nem történik meg támogatásként odaadják a különbözetet az önkormányzatnak. Kérem a képviselő-testület felhatalmazását a megállapodás megkötéséhez.

A képviselők részéről kérdés, észrevétel nem hangzott el, a polgármester szavazásra bocsátja a javaslat elfogadását.

A képviselő-testület 5 igen szavazattal, ellenszavazat, tartózkodás nélkül, egyhangúlag elfogadja a javaslatot és az alábbi határozatot hozza:

**8/2023.(I.25.) Képviselő-testületi határozat**

Szarvasgede Község Önkormányzata Képviselő-testülete a Silvestris& Szilas Gyógynövényfeldolgozó Kft-vel a csatolt tartalmú támogatási megállapodás megkötésére felhatalmazza a polgármestert.

**Felelős:** Kovács Ottó Béla polgármester

 **Határidő**: azonnal

**Bejelentések:**

**Kovács Ottó Béla polgármester**: A fogorvosi körzet gesztora Jobbágyi település, a probléma azért állt elő, mert a Galaxy-Dent Kft., akivel a szerződés köttetett fogorvosi ellátásra, ott egy fogorvos, egy körzetet lát el és az a fogorvos, aki a mi körzetünket ellátta, az elment. Megkerestünk a környéken több fogorvost, de nem vállalta, viszont Héhalomban a DentoGál Kft-vel még folynak az egyeztetések, lehetséges, hogy a jövőben Héhalomban tud lenni a fogászati alapellátásunk.

- Dél-Nógrádi Vízmű Kft. egyszerűsített végelszámolása megkezdődött.

A képviselők részéről további kérdés, észrevétel nem hangzott el, a polgármester megköszöni a részvételt, a testületi ülést bezárja.

Kmf.

Kovács Ottó Béla dr. Horkai-Tóth Gabriella

 polgármester jegyző